Har'kov

Har'kov vai Harkiv ( [ˈxɑrkiu̯]) om kahtenz' surtte Ukrainan lidn, Har'kovan agjan administrativine keskuz da pala. Om Ukrainan tedokeskusen (142 tedoinstitutad, üläopendusen 45 aluzkundad, 200 tuhad üläopenikoid). Sijadase valdkundan pohjoižpäivnouzmas.

 Istorii 
Nügüdläižen eländpunktan aluz om pandud vl 1656. Vspäi 1669 oli polklidnan statusanke.

Lidnan ižandusen sarakod oma transportine, elektrotehnine i jüged mašiništonsauvomine, sömtegimišt, himižed edheotandad.

 Geografijan andmused 
Lidn sijadase agjan pohjoižes, kukhikahas tahondas, 152 m ü.m.t. keskmäižel korktusel, ühtennimižen jogen da Lopan'-jogen ühthejoksmusel (Donan bassein).

Matkad Venäman röunhasai (Belgorodan agj) om kaks'kümne kuz' kilometrad pohjoižhe. Rengazavtote ümbärdab lidnad, i korktused vajehtadas sen südäimes 94:späi 205 metrhasai valdmeren pindan päl.

Klimat om ven. Keza om päivoikaz lujas, tal'vaig om pil'vekaz lujas. Voden keskmäine lämuz +8,7 C°, kezakun-elokun +20,0..+22,0 C°, tal'vkun-uhokun −2,9..−4,5 C°. Ekstremumad oma −35,6 C° (viluku) i +39,8 C° (kezaku, eloku). Kezaaigan minimum om +2,2 C° (kezaku, eloku), tal'vaigan maksimum om +14,6 C° (uhoku). Ei voi panda halad kezakus-elokus. Paneb sadegid 519 mm vodes, läz tazomäras kuidme, enamba semendkus-heinkus (54..63 mm kus), vähemba uhokus (33 mm) i sulakus (32 mm). Paneb lunt 80 päiväd tal'ves, ühtes rives vihmoidenke päpaloin, lumikatken keskmäine korktuz sase 8..11 santimetrhasai vilukus-keväz'kus. Kun keskmäine relätivine nepsuz vajehtase 59..62 % röunoiš sulakus-elokus, 83..87 % kül'mkus-uhokus, 66 % sügüz'kus, 75..76 % keväz'kus i redukus.

 Tobmuz 
1. Holodnogorskii rajon (Leninskii)
2. Ševčenkovskii rajon (Dzeržinskii)
3. Kijevskii rajon (Kijevskii)
4. Saltovskii rajon (Moskovskii)
5. Nemíšlänskii rajon (Frunzenskii)
6. Industrial'nii rajon (Ordžonikidzevskii)
7. Slobodskoi rajon (Kominternovskii)
8. Osnovänskii rajon (Červonozavodskii)
9. Novobavarskii rajon (Žovtnevii / Oktäbr'skii)
Har'kov jagase ühesaks nimitadud administrativižeks rajonaks, niišpäi kahesa oma olmas sodanedeližes aigaspäi.

Lidnan tobmuden pä om mer (). Kaik lidnalaižed valitas händast videks vodeks, toižen strokun voimuz om olmas. Edeline lidnan pämez' oli Gennadii Kernes (Геннадій Кернес, kül'mku 2010 — tal'vku 2020, koli).

 Eläjad 
Vn 1962 kül'mkus lidnan kaikenaigaižiden eläjiden lugu ületi millionad. Vll 1982−1999 Har'kovan ristitišt oli enamba pol'tošt millionad eläjid. Vl 2013 lidnan eläjiden lugu oli 1,451,028 ristitud, vl 2017 — 1,447,881 ristitud. Kaikiš suremb lidnan ristitišt oli 1,623,000 eläjid vodel 1991. Edel 2012. vot lidnan pind oli 310 km². Kaik 1,73 mln ristituid elädas ezilidnoidenke 3225 nellikkilometrad pindal (vn 2022 augotišen andmused).

 Transport 
Har'kov om Suvipäivnouzmaižen Evropan kaikiš järedaks transportsol'meks. Avtobusad, metro, ezilidnelektrojonused, trolleibusad, tramvaid da kervačte oma kundaližeks transportaks lidnas. Vspäi 1975 metropoliten radab lidnas (vspäi 2015 om koume jonod 30 stancijanke, 38 km raudted).

Rahvahidenkeskeine civiline Har'kov -lendimport (lat. HRK / UKHH , kir. ХРК) sijadase lidnas kaks'toštkümnes kilometras suvhe sen keskuzpalaspäi. Tehtas reisid Minskha, Aršavha, Turkanmaha, Päivlaskmaižen Azijan maihe, om čarterreisid lebutahoiže.

 Galerei 

 Irdkosketused 
 Lidnan tobmuden aluzkundoiden oficialine sait (city.kharkov.ua).   


Kategorii:Ukrainan lidnad
Kategorii:Eländpunktad kirjamišton mödhe
*